Ջորջ Բոյդ

**Ջորջ Իան Բոյդ** (; , Անգլիա), բրիտանացի ֆուտբոլիստ, անգլիական «Բըռնլի» ֆուտբոլային ակումբի և Շոտլանդիայի ֆուտբոլի ազգային հավաքականի վինգեր։

Ֆուտբոլիստը սկսել է իր կարիերան «Չարլտոն Ատլետիկի» ֆուտբոլային ակադեմիայում, սակայն արդեն հաջորդ տարվանից սկսել է խաղալ «Ստիվենիջ Բորոյի» կազմում, որը հանդես էր գալիս Ազգային Կոնֆերենցիայում։ Չորսուկես տարվա ընթացքում նա բոլոր մրցաշարերում մասնակցում է ընդհանուր առմամբ 123 հանդիպման և դառնում 31 գոլի հեղինակ, իսկ 2006 թվականի սկզբում Կոնֆերենցիայի պատմության մեջ ռեկորդային տրանսֆերային արժեքով տեղափոխվում է Լիգա 2-ում հանդես եկող «Պիտերբորո Յունայթեդ»։ 2009 թվականին Բոյդը, կնքելով կարճաժամկետ վարձավճարային պայմանագիր, տեղափոխվում է «Նոթինգհեմ Ֆորեստ»։ Այդ ակումբի կազմում վինգերը մասնակցում է 296 հանդիպման և հեղինակում է 75 գնդակ, 2007-08 և 2008-09 մրցաշրջաններում ակումբի հետ զբաղեցնում է առաջնությունների խաղարկությունների մրցաշարային աղյուսակների երկրորդ հորիզոնականը և դիվիզիոնային մակարդակով բարձրանում է վեր, իսկ արդեն 2010-11 մրցաշրջանում «Պիտերբորոյին» օգնում է հաղթանակ տանել առաջնության փլեյ-օֆֆում և ստանալ դիվիզիոնային մակարդակի բարձրացում։ 2013 թվականին բրիտանացին, կնքելով վարձավճարային պայմանագիր, տեղափոխվում է «Հալլ Սիթի», որի հետ առաջնությունում զբաղեցնում է առաջին հորիզոնականը և վաստակում է Պրեմիեր Լիգայի ուղեգիր, իսկ 2013-14 մրցաշրջանի մեկնարկից առաջ «վագրերի» հետ կնքում է լիարժեք, այսինքն՝ արդեն ոչ վարձավճարային պայմանագիր։ 2014 թվականի մայիսի 17-ին Բոյդը մասնակցում է Անգլիայի գավաթի խաղարկության եզրափակչին, որտեղ «Հալլը» ավելացված ժամանակում զիջում է «Արսենալին»։

2005 և 2006 թվականներին Բոյդը Անգլիայի՝ կիսապրոֆեսիոնալ ակումբների ֆուտբոլիստների երրորդ ազգային հավաքականի կազմում մասնակցում է վեց խաղի և դառնում է մեկ գոլի հեղինակ։ Չնայած այն բանին, որ Բոյդը ծնվել էր Անգլիայում, նրա մայրական պապը շոտլանդացի էր և ֆուտբոլիստը, օգտվելով այդ հանգամանքից, 2009 թվականին նշում է իր նորամուտը Շոտլանդիայի երկրորդ հավաքականի կազմում և իր նորամուտային խաղում դառնում է գոլի հեղինակ։ 2013 թվականից վինգերը հրավիրվում է Շոտլանդիայի ազգային հավաքական։

## Կենսագրություն
### Վաղ տարիներ

Բոյդը ծնվել և մեծացել է Կենտ կոմսությունում գտնվող Չատեմ քաղաքում։ Ֆուտբոլիստ դառնալու ցանկություն նրա մոտ ծնվել է այն ժամանակ, երբ իր հոր հետ ֆուտբոլ է խաղացել տեղի այգում։ Դիրքի ընտրությունը բացատրվում է նրանով, որ Բոյդը պատանի տարիքում խաղացել է գրոհային դիրքերում և շատ է սիրել «շփվել» գնդակի հետ։

Բոյդին նկատել են «Չարլտոն Ատլետիկի» սկաուտները, երբ նա ինը տարեկան էր։ Այդ ժամանակ նա խաղում էր տեղական մակարդակում։ «Ատլետիկի» ակադեմիա ֆուտբոլիստն ընդունվում է 2000 թվականին։ Տասնվեց տարեկան հասակում Ջորջը լքում է ակադեմիան և սկսում սովորել ՝ ուսումը համատեղելով «Ստիվենիջ Բորո» ակումբում խաղալու հետ։ «Ստիվենիջում» հանդես գալու տարիներին ֆուտբոլիստը մարզումների գնալու համար պահանջվող ճանապարհածախսը վճարելու համար ստիպված է լինում աշխատել Հիտչինի երկաթուղային կայարանի հրուշակեղենի խանութներից մեկում։

### Ակումբային կարիերա
#### «Ստիվենիջ Բորո»

2001 թվականին տասնհինգամյա Բոյդը դառնում է այդ ժամանակ Ազգային Կոնֆերենցիայում հանդես եկող «Ստիվենիջ Բորոյի» ֆուտբոլիստ։ Նոր ակումբի կազմում ֆուտբոլիստը նշում է իր նորամուտը՝ 17 տարեկան հասակում։ 2002 թվականի դեկտեմբերի 14-ին հարտֆորդշիրյան ակումբը «Բրոդհոլ Ուեյ» տնային մարզադաշտում 3:1 հաշվով պարտվում է «Մարտգեյթին»։ Բոյդը մասնակցում է խաղի առաջին 45 րոպեներին։ Չնայած նրան, որ Բոյդը մշտապես ընդգրկվում էր խաղերից առաջ կազմվող հայտացուցակներում, այնուամենայնիվ «Մարտգեյթի» դեմ խաղից հետո նա 2002-03 մրցաշրջանում այլևս խաղադաշտ դուրս չի գալիս։

Հաջորդ մրցաշրջանում «Ստիվենիջը» զբաղեցնում է մրցաշարային աղյուսակի միջին հորիզոնականներից մեկը, իսկ Բոյդն ակումբի նոր գլխավոր մարզիչ Գրեմ Ուեստլիի տնօրինության ներքո մրցաշրջանի երկրորդ կեսում մասնակցում է 11 խաղի (նրանից 7-ը փոխարինում կատարելով)։ Նոր գլխավոր մարզչի վրա Բոյդը իր խաղով տպավորություն էր թողել դեռևս Անգլիայի երիտասարդական հավաքականում հանդես գալու տարիներին։ 2004 թվականի մարտի 13-ին «Տամուորտի» դեմ խաղում Բոյդը դառնում է երեք գոլային փոխանցման հեղինակ, իսկ «Ստիվենիջը» հաղթում է 3։1 հաշվով։ Հաջորդ ամսվա մեջ վինգերը հեղինակում է իր պրոֆեսիոնալ կարիերայի առաջին գոլը․ «Նորտվիչ Վիկտորիայի» դեմ խաղում նա խփում է իր թիմի հաղթական գոլը (2։1)։

2003-04 մրցաշրջանի երկրորդ կեսում ցուցադրած հաջող խաղի շնորհիվ Բոյդը հաջորդ մրցաշրջանում դառնում է «Ստիվենիջի» հիմնական խաղացողներից մեկը։ Նա մասնակցում է 37 խաղի և դառնում 3 գոլի հեղինակ, իսկ նրա ակումբը հայտնվում է փլեյ-օֆֆում։ Կարիերայի երկրորդ և մրցաշրջանում իր առաջին գոլը Բոյդը հեղինակում է 2004 թվականի սեպտեմբերի 25-ին և կրկին «Նորտվիչ Վիկտորիայի» դարպասը։ Հաջորդ գոլը խփվում է մեկ ամսից և արդեն Անգլիայի գավաթի շրջանակներում՝ ընդդեմ «Հենդոնի»։ 2005 թվականի հունվարին կիսապաշտպանը «Քայվեն Այլենդի» դեմ խաղում առաջին անգամ իր պրոֆեսիանալ կարիերայում հեռացվում է խաղադաշտից։ Մարտի 5-ին Բոյդի ակումբը «Կառլայլ Յունայթեդի» դեմ խաղում տանում է կամային հաղթանակ, իսկ վինգերը խփում է իր թիմի երկու գոլերից առաջինը և իր երրորդ գոլը տվյալ մրցաշրջանում։

2005-06 մրցաշրջանը Բոյդն սկսում է հինգ խաղերում խփած երեք գոլերով. կիսապաշտպանը երկու անգամ աչքի է ընկնում «Ուոկինգի» դեմ 2-3 հաշվով պարտված խաղում և մեկ գոլ է հեղինակում «Տամուորտի» դարպասը։ Բոյդը նաև երկու գոլ է հեղինակում Անգլիայի գավաթի խաղարկության շրջանակներում՝ «Կետերինգ Թաունի» և «Նորտհեմպթոն Թաունի» դեմ խաղերում։ 2005 թվականի նոյեմբերին վինգերը երեք տարով երկարաձգում է «Ստիվենիջի» հետ ունեցած իր պայմանագրի ժամկետը։ Ընդհանուր հաշվարկով Ջորջ Բոյդը այդ մրցաշրջանում «Ստիվենջիի» կազմում մասնակցում է 47 խաղի և դառնում է 12 գոլի հեղինակ։

2006-07 մրցաշրջանում նոր գլխավոր մարզիչ Մարկ Ստիմսոնի տնօրինության տակ, Բոյդը առաջին անգամ օգտագործվում է խաղադաշտում որպես հարձակվող։ «Տամուորտի» դեմ խաղում Բոյդը գոլի հեղինակ է դառնում, սակայն նրա ակումբը պարտվում է 1-2 հաշվով։ Հաջորդ խաղում Ջորջը «Ստաֆորդ Ռեյնջերսի» դեմ խաղում հեղինակում է իր պրոֆեսիոնալ կարիերայի առաջին հետ-տրիկը։ Հենց այդ մրցաշրջանում Բոյդը «բարելավում է» իր արդյունքը՝ Ֆուտբոլային ասոցիացիայի տիտղոսի խաղարկության շրջանակներում «Մերտրի Տիդվիլի» դեմ հեղինակելով խաղում 4 գոլ։ Երկրորդ և չորրորդ գոլերի արանքում տեղի ունեցած «ընդմիջումը» տևում է ընդամենը 5 րոպե։ Դեկտեմբերի կեսերին Ստիվենիջը մերժում է Բոյդի տրանսֆերի հետ կապված «Պիտերբորո Յունայթեդի» առաջարկը, սակայն կես տարի անց՝ տարվա վերջին օրը, ակումբները այնուամենայնիվ համաձայնության են հասնում ֆուտբոլիստի տեղափոխության վերաբերյալ և հունվարի 8-ին Ազգային Կոնֆերենցիայի պատմության մեջ ռեկորդային՝ 260 հազար ֆունտ ստերլինգի դիմաց Բոյդը տեղափոխվում է «Պիտերբորո Յունայթեդ»։ 2007 թվականի հունվարի 1-ին Բոյդը «Ստիվենջիի» կազմում անցկացնում է իր վերջին խաղը։ Ֆուտբոլիստը երկու անգամ գրավում է «Օլդերշոտ Թաուն»ի դարպասը, իսկ խաղը ավարտվում է 2-3 հաշվով։ Առաջնության առաջին կեսում Բոյդը մասնակցում է 27 խաղի և հեղինակում է 15 գոլ։ Ակումբում հանդես գալու ժամանակահատվածում Բոյդը վաստակում է «Սպիտակ Պելե» մականունը, որը հետագայում օգտագործվում է նաև երկրպագուների և ԶԼՄ-ների կողմից։

#### «Պիտերբորո Յունայթեդ»
[thumb|200px|Բոյդը [2010 թվականին «Պիտերբորոյի» կազմում։]]
Բոյդը նոր ակումբի կազմում նշում է իր նորամուտը 2007 թվականի հունվարի 13-ին։ Նրա նորամուտային խաղն է դառնում «Դարլինգտոնի» դեմ խաղը, որում նրա նոր թիմը պարտվում է 3:1 հաշվով։ «Պիտերբորոյի» կազմում Բոյդը իր առաջին գոլը հեղինակում է ակումբ գալուց հետո մեկ ամիս անց՝ «Ռեկսեմի» դեմ խաղում։ Փետրվարի 20-ին՝ «Բոստոն Յունայթեդի» դեմ տնային հանդիպման ժամանակ Բոյդը 32 մետրից կատարած հիանալի հարվածով գրավում է մրցակցի դարպասը։ «Նոտս Քաունթիի» դեմ խաղում բրիտանացին խփում է ակումբի կազմում իր երրորդ գոլը և դառնում է գոլային փոխանցման հեղինակ։ Այդ նույն ամսում՝ «Գրիմսբի Թաունի» դեմ խաղում, Բոյդը հանդիպման 46-րդ րոպեին գրավում է մրցակցի դարպասը։ 2006-07 մրցաշրջանի երկրորդ կեսում կիսապաշտպանը ընդհանուր հաշվով անցկացնում է 20 հանդիպում, որոնցում աչքի է ընկնում 6 գոլով։

2007-08 մրցաշրջանում Բոյդը թիմի կազմում զբաղեցնում է առանցքային դերերից մեկը և առաջնության ընթացքում մասնակցելով 53 հանդիպման՝ դառնում է 15 գոլի հեղինակ։ «Ակրինգտոն Սթենլիի» դեմ խաղում Ջորջը ձևակերպում է իր կարիերայի երկրորդ հետ-տրիկ, իսկ իր ակումբը տանում է 8-2 հաշվով ջախջախիչ հաղթանակ։ Այդ ֆուտբոլային տարում «Պիտերբորոն» առաջնությունում զբաղեցնում է երկրորդ հորիզոնականը և ավտոմատ կերպով ստանում է դիվիզիոնային մակարդակի բարձրացում՝ տեղափոխվելով դեպի Լիգա 1։ Նաև մրցաշրջանի արդյունքներով Բոյդն ընդգրկվում է ՊՖԱ-ի կողմից կազմված Լիգա 2-ի մրցաշրջանի խորհրդանշական հավաքականի կազմում։

Հաջորդ մրցաշրջանում կիսապաշտպանը շարունակում է կատարել թիմի գլխավոր դերերից մեկը և բոլոր մրցաշարերում մասնակցում 53 խաղի՝ դառնալով 10 գոլի հեղինակ, իսկ նրա ակումբը երկրորդ տարին անընդմեջ առաջնությունում զբաղեցնում է երկրորդ հորիզոնականը և ստանում է դիվիզիոնային մակարդակի բարձրացում։ Բոյդի հաջող ելույթները հնարավորություն են տալիս նրան երկրորդ տարին անընդմեջ ընդգրկվել ՊՖԱ-ի կողմից կազմված մրցաշրջանի խորհրդանշական հավաքականի կազմում։

2009-10 մրցաշրջանի հենց առաջին խաղում Բոյդը հաջողությամբ իրացնում է 11 մետրանոց հարվածը, սակայն նրա ակումբը «Պրայդ Պարկում» անցկացվող արտագնա խաղում զիջում է «Դերբի Քաունթիին»։ Երեք օր անց վինգերը Ֆուտբոլային լիգայի գավաթի խաղարկության շրջանակներում անցկացվող «Ուիկոմ Ուոնդերերսի» դեմ խաղում դառնում է գոլի հեղինակ, իսկ ակումբը հաղթում է 4:0 հաշվով։ 2009 թվականին հոկտեմբերին Բոյդը «Պիտերբորոյի» կազմում դուրս է գալիս խաղադաշտ 124-րդ խաղն անընդմեջ և կրկնում է թիմի ակումբային ռեկորդը․ «Բրիստոլ Սիթիի» դեմ այդ խաղն ավարտվում է 1:1 հաշվով, իսկ ֆուտբոլիստը, հանդիպման 90-րդ րոպեին գրավելով մրցակցի դարպասը, փրկում է թիմին պարտությունից։ Երեք օր անց բրիտանացին, «Դոնկաստեր Ռովերսի» դեմ խաղում անցկացնելով իր 125-րդ առաջնությունային անընդմեջ խաղը, դառնում է ռեկորդի հեղինակ։ Ռեկորդային խաղից ընդամենը երեք օր անց «Սկանտրոպ Յունայթեդի» դեմ խաղում Բոյդը դուբլի հեղինակ է դառնում։ 2010 թվականի հունվարին Բոյդը նշանակվում է ակումբի թիմի ավագ, իսկ մեկ ամիս անց «Պիտերբորոն» մերժում է Բոյդի տեղափոխության հետ կապված «Միդլսբրոյի» առաջարկը ֆուտբոլիստի տրանսֆերային արժեքի հետ կապված անհամաձայնությունների պատճառով։ Մրցաշրջանի մնացած մասում ֆուտբոլիստը թիմի կազմում անցկացնում է 37 հանդիպում և դառնում է 10 գոլի հեղինակ։

#### Վարձավճար «Նոթինգհեմ Ֆորեստում»
2010 թվականի մարտին Բոյդը կնքում է մինչև 2009-10 մրցաշրջանի վերջը ժամկետով վարձավաճարային պայմանագիր և համալրում է «Նոթինգհեմ Ֆորեստի» կազմը։ Նա տեղափոխվում է այլ ակումբ, չնայած այն փաստի, որ ինքը՝ ֆուտբոլիստը, «երջանիկ կլիներ „Պիտերբորոյում“ մնալու դեպքում»։ Քեմբրիջշիրական ակումբի նախագահը նկարագրում է այս տեղափոխությունը, որպես «ակուբի նախագահը լինելու ժամանակահատվածում եղած իր համար ամենասարսափելի պահ»։ Վինգերը նոր ակումբի կազմում նշում է իր նորամուտը մարտի 6-ին՝ «Սուոնսի Սիթիի» դեմ տնային խաղում։ Բոյդը պայքարում էր մեկնարկային կազմում խաղալու համար, և թեկուզ սպասվում էր, որ նա մրցաշրջանի վերջում կտեղափոխվի «Նոթինգհեմ» արդեն վերջնական և կխաղա հիմնական կազմում, այնուամենայնիվ «Պիտերբորոյի» նոր գլխավոր մարզիչը հայտարարում է, որ «կան բոլոր շանսերը, որ Բոյդը կվերադառնա»։ Վարձավճարային պայմանագրով հանդես գալու ժամանակահատվածում բրիտանացին մասնակցում է վեց խաղի և դառնում է մեկ գոլի հեղինակ, սակայն նա չի մասնակցում «Նոթինգհեմի» համար անհաջող Պրեմիեր լիգայի ուղեգրի խաղարկության փլեյ-օֆֆում։

#### Վերադարձ «Պիտերբորո»
[thumb|left|200px|Բոյդը «Պիտերբորոյի» կազմում՝ [2011 թվականին]]
Բոյդը վերադառնում է «Պիտերբորո Յունայթեդ» 2010-11 մրցաշրջանից առաջ։ Նոր մրցաշրջանը ակումբն ստիպված էր անցկացնել Լիգա 1-ում, քանի որ Չեմպիոնշիփում զբաղեցրել էր 24-րդ հորիզոնականը։ 2010 թվականի հուլիսին վինգերը ակումբի հետ կնքում է երեք տարի ժամկետով նոր պայմանագիր և հայտարարում է, որ «նա հավատում է, որ Պիտերբորոն շարժվում է ճիշտ ուղղությամբ, և ինքը ցանկանում է լինել ակումբի մի մասնիկը»։ Նոր մրցաշրջանի հենց առաջին խաղում Բոյդը դառնում է գոլի հեղինակ և օգնում է թիմին 3-0 հաշվով հաղթանակ տանել «Բրիստոլ Սիթիի» դեմ խաղում։ Հաջորդ խաղում կիսապաշտպանը կրկին աչքի է ընկնում գոլով, իսկ «Պիտերբորոն» լիգայի գավաթի շրջանակներում 4-1 հաշվով հաղթում է «Ռոտերեմ Յունայթեդին»։ «Հադերսֆիլդ Թաունի» դեմ խաղում Բոյդը գոլ է խփում, որը երրորդն էր չորս խաղերի ընթացքում։ Երեք օր անց վինգերը, դառնալով գոլի հեղինակ և կատարելով գոլային փոխանցում, օգնում է ակումբին լիգայի գավաթի մրցության շրջանակներում հաղթել ուելսյան «Քարդիֆ Սիթիին» 2-1 հաշվով։ Սեպտեմբերի 11-ին ֆուտբոլիստը «Օլդեմ Ատլետիկի» դեմ խաղում հեղինակում է առաջնությունում իր հինգերորդ գոլը և թիմին օգնում է հաղթանակ տանել 0-2 հաշվով։ Հոկտեմբերի կեսերին Բոյդը «Սուինդոն Թաունի» դեմ խաղում խփում է իր վեցերորդ գոլը, իսկ երկու շաբաթ անց ստանում է իր պրոֆեսիոնալ կարիերայի երկրորդ կարմիր քարտը։ Որակազրկումը «կրելուց» հետո բրիտանացուն անհրաժեշտ է լինում չորս ամիս, որպեսզի կրկին աչքի ընկնի․ փետրվարի 1-ին նա «Շեֆիլդ Յունայթեդի» դեմ խաղում դուբլի հեղինակ է դառնում։ Փետրվար և մարտ ամիսների ընթացքում Բոյդը մրցակիցների դարպասն է ուղարկում ութ գնդակ։ Մայիսի 7-ին վինգերը, գոլի հեղինակ դառնալով «Դագենեմ էնդ Ռեդբրիջ» ակումբի դեմ խաղում, մրցաշրջանում խփած իր գոլերի քանակը հասցնում է 17-ի։ Բոյդը մասնակցություն է ունենում փլեյ-օֆֆի կիսաեզրափակչի երկու խաղերին, և իր ակումբի հետ միասին վաստակում է Չեմպիոնշիպի ուղեգիր։ Մրցաշրջանի ընթացքում կիսապաշտպանը բոլոր առաջնություններում մասնակցում է 51 խաղի և դառնում է 17 գոլի հեղինակ։

2011-12 մրցաշրջանի մեկնարկից առաջ Պիտերբորոն երկու անգամ մերժում է Բոյդի տրանսֆերի հետ կապված «Բըռնլի» ակումբի առաջարկը։ Նոր մրցաշրջանում Բոյդը լիգայի գավաթի շրջանակներում՝ իր նախկին ակումբ «Ստիվենջիի» դեմ խաղում տուգանային հարվածը ճշգրիտ և արդյունավետ իրացնելով՝ հեղինակում է նոր մրցաշրջանում իր առաջին գոլը։ Նա շարունակում էր բարելավվել իր գոլային ցուցանիշները․ «Բլեքփուլի» և «Բրիստոլ Սիթիի» դեմ արտագնա խաղերում Բոյդը երկու գոլի հեղինակ է դառնում։ Հոկտեմբերի 18-ին Բոյդը «Քարդիֆ Սիթիի» դեմ խաղում գոլի հեղինակ է դառնում իր համար շատ հազվադեպ ձևով՝ գլխով հարված կատարելով։ Դեկտեմբերի 3-ին կիսապաշտպանը գոլի հեղինակ է դառնում այդ պահին իրենց 3-0 հաշվով հաղթող «Բարնսլիի» դեմ խաղի ժամանակ․ խաղի ընթացքում «Պիտերբորոն» կարողանում է հավասարեցնել խաղի հաշիվը, սակայն վերջնական արդյունքով ակումբը պարտվում է 4-3 հաշվով։ Նվերների օրը ֆուտբոլիստը գոլի հեղինակ է դառնում իր նախկին ակումբ՝ «Նոթինգհեմի» դեմ խաղում։ Նոր տարուն վինգերը երկու անգամ էլ է աչքի ընկնում հեղինակված գնդակներով և 48 խաղերում խփած իր գոլերի քանակը հասցնելով 8-ի՝ օգնում է իր ակումբին պահպանել տեղը Չեմպիոնշիպում։

2012 թվականի ապրիլին Բոյդը մերժում է «Պիտերբորոյի» պայմանագրի երկարաձգման հետ կապված առաջարկը, իսկ ըստ ակումբի հետ ունեցած իր ընթացիկ պայմանագրի՝ նրան մնացել էր ընդամենը մեկ տարի։ Թիմի գլխավոր մարզիչ Դարեն Ֆերգյուսոնը ներկայացնում է ֆուտբոլիստին տրանսֆերային ցանկի մեջ, որտեղ նա պետք է մնար մինչև ակումբից հեռանալը։ Չնայած այս փաստին՝ վինգերը շարունակում է դուրս գալ խաղադաշտ նոր մրցաշրջանում և առաջնության առաջին երեք խաղերում հեղինակել երկու գոլ։ 2012 թվականի հոկտեմբերի 23-ին բիրտանացու դուբլի շնորհիվ «Պիտերբերոն» «Հադերսֆիլդ Թաունի» դեմ խաղում տանում է 3-1 հաշվով հաղթանակ։

2013 թվականի հունվարի հարտֆորդշիրական ակումբը մերժում է ֆուտբոլիստի տեղափոխության հետ կապված «Նոթինգհեմի» կատարած առաջարկությունը։ Ակումբի նախագահ Դարահ ՄակԱնտոնին այդ առաջարկը անվանել էր «ծիծաղելի»։ Ձմեռային տրանսֆերային պատուհանի ժամանակ Բոյդի տրանսֆերի համար առաջարկներ են անում «Ռեդինգը», «Միլոուլը», «Քրիսթալ Փելասը» և ութ այլ ակումբներ։ Հունվարի 29-ին ակումբը ընդունում է «Քրիսթալ Փելասի» կատարած առաջարկը, սակայն հաջորդ օրը Չեմպիոնշիպի որոշ ակումբներ կատարում են ավելի շահավետ առաջարկներ։ Մասնավորապես ավելի շատ «սկսում է աչք ծակել» «Նոթինգհեմ Ֆորեստի» 500 հազար ֆունտ սթերլինգանոց առաջարկը։ Հունվարի 31-ին Բոյդը ընդունում է «անտառապահների» առաջարկը, սակայն տրանսֆերային պատուհանի փակումից երկու ժամ առաջ տեղեկացվում է, որ ֆուտբոլիստը ակումբում բուժզննում չի անցել։ «Պիտերբորոյի» ֆուտբոլային տնօրենը քննադատում է «Նոթինգհեմին» տրանսֆերը ավարտին չհասցնելու համար, իսկ ակումբի նախագահ ՄակԱնտոնին կատարում է հետևյալ հայտարարությունը։

Հետագայում ակումբը հայտարարում է, որ քանի որ ֆուտբոլիստի պայմանագրի ժամկետը լրանում է ամռանը, նրանք պատրաստ են Բոյդին կամ առաջարկել նոր պայմանագիր կամ ինչ-որ ակումբի հետաքրքրության դեպքում ձևակերպել վարձավճարային պայմանագիր։ Մրցաշրջանի առաջին կեսի տվյալներով կիսապաշտպանը մասնակցել էր 34 հանդիպման և դարձել էր 7 գոլի հեղինակ։

#### «Հալլ Սիթի»
Փետրվարի 21-ին Բոյդը մինչև 2012-13 մրցաշրջանի վերջը վարձավճարով տեղափոխվում է «Հալլ Սիթի»՝ ունենալով լիարժեք պայմանագիր կնքելու հնարավորություն։ Տեղափոխությունից երկու օր հետո Բոյդը, «Բոլթոնի» դեմ հանդիպման երկրորդ խաղակեսում փոխարինելով Ռոբերտ Կորենին, նշում է իր նորամուտը նոր ակումբի կազմում։ Մեկ շաբաթ անց Բոյդը «Բիրմինգհեմ Սիթիի» դեմ խաղում դառնում է դուբլի հեղինակ։ Մարտի կեսերին Բոյդը խփում է իր նախկին վարձավճարային ակումբը հանդիսացող «Նոթինգհեմ Ֆորեստի» դեմ խաղի միակ գոլը։ «Հալլ Սիթիի» կազմում իր չորրորդ գնդակը բրիտանացին հեղինակում է մարտի 30-ին՝ «Հադերսֆիլդի» դեմ խաղում։ Վարձավճարային պայամանագրով «Հալլում» հանդես գալու ժամանակահատվածում Բոյդը 13 խաղում դառնում է 4 գոլի հեղինակ և օգնում է ակումբին վաստակել Պրեմիեր Լիգայի ուղեգիր։

2013 թվականի մայիսի 28-ին ֆուտբոլիստը «վագրերի» հետ կնքում է երկու տարի ժամկետով լիարժեք պայմանագիր։ Մայիսի 18-ին Բոյդը «Չելսիի» դեմ խաղում նշում է իր նորամուտը Անգլիայի Պրեմիեր Լիգայում։ Իր առաջին գոլը առաջնությունում նա հեղինակում է դեկտեմբերի 28-ին` «Ֆուլհեմի» դեմ խաղում։ Այդ խաղն ավարտվում է «Հալլի»՝ 6-0 հաշվով ջախջախիչ հաղթանակով։ Մարտի 15-ին «Մանչեսթեր Սիթիի» դեմ խաղի պահերից մեկում Բոյդը ընկնում է մրցակից թիմի տուգանային հրապարակում և պահանջում է 11 մետրանոց հարված, իսկ հետո թքում է «Սիթիի» դարպասապահի` Ջո Հարթի վրա։ Այնուամենայնիվ նկատողության է արժանանում միայն Ջո Հարթը, ով «պատասխանել էր»՝ ճակատով հարվածելով Բոյդի դեմքին։ Խաղից հետո «Հալլի» գլխավոր մարզիչ Ստիվ Բրյուսը հայտարարում է, որ բրիտանացին ցանկացել է խոսել, և ինչ-որ բան դուրս է թռել [նրա բերանից]։ Ֆուտբոլային ասոցիացիան, քննելով խաղի այդ պահը, որակազրկում է ֆուտբոլիստին 3 խաղով։ Որակազրկման ժամկետի լրանալուց հետո՝ ապրիլի 5-ին, Բոյդը մասնակցում է «Սուոնսի Սիթի» դեմ ամբողջ խաղին և դառնում է հանդիպման միակ գոլի հեղինակը։ 2014 թվականի մայիսի 17-ին Բոյդը փոխարինման է դուրս գալիս Անգլիայի գավաթի մրցության շրջանակներում անցկացվող «Արսենալի» դեմ խաղի ժամանակ, սակայն աչքի չի ընկնում, իսկ նրա թիմը, պարտվելով ընդհանուր ֆուտբոլային հաշվով, դուրս է մնում հետագա պայքարից։ 2013-14 մրցաշրջանային արդյունքներով վինգերը նոր թիմի կազմում բոլոր առաջնություններում մասնակցում է 39 հանդիպման և դառնում է երկու գոլի հեղինակ:

2014-15 մրցաշրջանում Բոյդը «Հալլի» կազմում հասցնում է մասնակցել երկու խաղի, որոնցից մեկը Պրեմիեր Լիգայում էր, իսկ մյուսը՝ Եվրոպայի Լիգայում։

#### «Բըռնլի»
2014 թվականի սեպտեմբերի 1-ին հայտնի է դառնում այն մասին, որ Ջորջ Բոյդը երեք տարի ժամկետով պայմանագիր է կնքել «Բըռնլի» ֆուտբոլային ակումբի հետ։ Նոր ակումբի կազմում կիսապաշտպանը նշում է իր նորամուտը սեպտեմբերի 13-ին «Քրիսթալ Փելասի» դեմ խաղում։ Նա այդ խաղում արդյունավետությամբ աչքի չի ընկնում, սակայն դեղին քարտ է ստանում։ Առաջինը գոլը մրցաշրջանում Բոյդը հեղինակում է մեկ ամիս անց՝ գրավելով «Վեստ Հեմ Յունայթեդի» դարպասը, բայց և այնպես նրա ակումբը կրում է 3-1 հաշվով պարտություն։ Դեկտեմբերի 2-ին Բոյդը հեղինակում է մրցաշրջանում արդեն իր երկրորդ գոլը, որը այս անգամ բաժին է հասնում «Նյուքասլին»։ Խաղն ավարտվում է 1-1 հաշվով։ Դեկտեմբերի 28-ին Բոյդը հեղինակում է «Մանչեսթեր Սիթիի» դեմ կայացած խաղում «Բըռնլիի» առաջին գոլը։ Խաղում թիմերը հաղթանակը կիսում են (2-2)։ 2015 թվականի հունվարի 1-ին ֆուտբոլիստը կրկին «Նյուքասլի» դեմ խաղում գոլի հեղինակ է դառնում։ Այս անգամ նա հանդիպման 86-րդ րոպեին հեղինակում է այդ խաղում իր թիմին պարտությունից փրկող գոլը (3-2)։ Մարտի 14-ին Անգլիայի Պրեմիեր Լիգայի շրջանակներում կայացած «Մանչեսթեր Սիթիի» դեմ երկրորդ խաղում Բոյդը հանդիպման 61-րդ րոպեին գոլ է հեղինակում, որը դառնում է նաև այդ խաղում միակ և հաղթական։

### Միջազգային կարիերա
#### Անգլիայի ֆուտբոլի երրորդ հավաքական

2005 թվականի հոկտեմբերին Բոյդը կատարում է իր նորամուտը Եվրոպական Չելենջ Տրոֆիի շրջանակներում անցկացվող Բելգիայի երիտասարդական հավաքականի դեմ խաղում։ Այդ առաջնությունում մասնակցություն էին ունենում պրոֆեսիոնալ ակումբերի մինչև 23 տարեկան ֆուտբոլիստները։ Այդ նույն առաջնության շրջանակներում 2006 թվականի փետրվարին վինգերը նաև մասնակցում է Իտալիայի երիտասարդական հավաքականի դեմ և նույն թվականի հոկտեմբերին կայացած Նիդերլանդների երիտասարդական հավաքականի դեմ խաղերին, որում էլ արդեն հեղինակում է իր առաջին գոլը եվրոպական առաջնությունում։ 2006 թվականի վերջին Բոյդը այդ հավաքականի կազմում մասնակցում է ևս երկու խաղի։

#### Շոտլանդիա
2009 թվականի ապրիլին՝ Գլազգոյում իր մորական պապիկի ծննդյան վկայականը ներկայացնելուց հետո կիսապաշտպանը հրավիրվում է Շոտլանդիայի երկրորդ հավաքական։ Նա այդ հավաքականի կազմում իր առաջին և միակ խաղին մասնակցում է 2009 թվականի մայիսի 6-ին՝ ընդդեմ Հյուսիսային Իռլանդիայի երկրորդ հավաքականի։

2013 թվականի մարտին Բոյդն առաջին անգամ հրավիրվում է երկրի ազգային հավաքական՝ 2014 թվականի Աշխարհի առաջնության շրջանակներում անցկացվող Ուելսի և Սերբիայի ազգային հավաքականների դեմ խաղերին մասնակցություն ունենալու նպատակով։ Վինգերը մնում է պահեստային նստարանին առաջին հանդիպման ժամանակ, սակայն չորս օր անց մասնակցում է սերբերի դեմ ամբողջ խաղին։ 2014 թվականի մայիսի 28-ին կիսապաշտպանը, հանդիպման 68-րդ րոպեին դուրս գալով խաղադաշտ, մասնակցում է Նիգերիայի ազգային հավաքականի դեմ ընկերական խաղին։

### Խաղաոճ
Բոյդը հիմնականում հանդես է գալիս ձախ եզրային կիսապաշտպանի դիրքում։ Անձամբ ֆուտբոլիստը բնութագրում է իրեն որպես վինգեր, որը նախընտրում է խաղալ հարձակման գծում, քանի որ ամենից առավել հենց այնտեղ նա կարող է երկար ժամանակ տրամադրել գնդակին։ Նա նաև հայտնել էր խաղադաշտի ցանկացած դիրքում հանդես գալու ցանկության մասին, որպեսզի օգնի թիմին՝ հավատալով, որ իր ունիվերսալությունը կիսապաշտպանությունում և հարձակման գծերում իր ամենուժեղ կողմերից մեկն է․

«Պիտերբորոյում», Ջիմ Հենոնի տնօրինության տակ նա հանդես էր գալիս հարձակվողների ետևում՝ «ազատ կիսապաշտպանի» դիրքում։ Հենոնը հավատում էր, որ «այդ դիրքում Բոյդը կարող է լինել հիանալի ստեղծագործական ուժ»։ Իր կարճաժամկետ տնօրինության ժամանակ այս փորձագետը, օգտագործելով 3-4-1-2 արտասովոր տակտիկական սխեման, տալիս էր Բոյդին ազատ խաղի հնարավորություն։ Ֆուտբոլիստը դեռևս 2006-07 մրցաշրջանում՝ Մարկ Ստիմսոնի «Ստիվենիջ» ակումբը գլխավորելու ժամանակահատվածում, հանդես է եկել նաև հարձակվողի դիրքում։

Բոյդը ավելի լավ է խաղում ձախ ոտքով, և իր հեղինակած գոլերի մեծամասնությունը նա խփել է հենց ձախով, բայցևայնպես նա նաև հարմար կարող է օգտագործել և իր աջ ոտքը։

«Ստիվենիջում» հանդես գալու ժամանակահատվածում բրիտանացին ֆինտերի օգտագործման և երիտասարդ տարիքում ակումբում ունեցած իր մեծ ներդրումների համար վաստակել է «Սպիտակ Պելե» մականունը։

Գրեմ Ուեստլին՝ մարզիչը, ով առաջինն էր սկսել ընդգրկել Բոյդին թիմի հիմնական կազմում, «Ուոկինգի» դարպասը հեղինակած Ջորջի երկու գոլերից հետո նկարագրել է նրան որպես «յուրահատուկ տաղանդ»։ Նա նաև Ջորջին համարել է «շնորհալի» և «ֆանտաստիկ խաղային տեխնիկայով օժտված ֆուտբոլիստ»։ Բոյդը նաև համարվել է պայծառ և ստեղածագործ ֆուտբոլիստ, «ֆուտբոլիստ, որը անսպասելի և վտանգավոր պահեր է ստեղծում ամբողջ խաղի ընթացքում»։ Անձամբ Բոյդը ասել է, որ թիմակիցների համար պահեր ստեղծելն իրեն ոչ պակաս հաճույք է պատճառում, քան գոլեր հեղինակելը։ Բրիտանացու ստեղծագործական միտքը ընդգծվում է այն փաստով, որ «Լոնդոն Ռոադում» հանդես գալու ժամանակահատվածում նա իր թիմակիցներին կատարել է շուրջ 50 գոլային փոխանցում։

Դարեն Ֆերգյուսոնը, «Բոստոն Յունայթեդի» դեմ վինգերի 32 մետրից խփած գոլից հետո, ասել է, որ կիսապաշտպանը «ունի դարպասը հեռու տարածությունից գրավելու հնարավորություն և միտում»։ 2012 թվականի հոկտեմբերին Բոյդը խաղադաշտի կենտրոնից կատարած հարվածով գրավում է «Հադերսֆիլդ Թաունի» դարպասը։ Ֆուտբոլիստը նաև հիշվում է «Ստիվենիջում» հանդես գալու ժամանակահատվածում տուգանային հրապարակից դուրս կատարած իր գոլային հարվածներով։

Իր թույլ կողմերը Բոյդը համարում է տեմպին արագ չհարմարվելը և գլխով հնարավորինս լավ խաղալ չկարողանալը։ Դարեն Ֆերգյուսը դրա հետ կապված հայտարարել է հետևյալը․ «Հնարավոր էր, որ որոշները ասում են, որ նրան չի բավականացնում իր ունեցած արագությունը, սակայն այն, ինչը նա չունի ոտքերի մեջ, ունի՝ գլխում»։ Իր ամբողջ կարիերայում ֆուտբոլիստը մրցակիցների դարպասը գլխով գրավել է ընդամենը երեք անգամ և ընդունել է, որ գնդակի հետ ոտքով աշխատելը իրեն շատ ավելի հարմար է։

### Անձնական կյանք
Բոյդը «Քրիսթալ Փելաս» ֆուտբոլային ակումբի երկրպագու է։ Նա մշտապես ներկա է գտնվում այդ ակումբի խաղերին։

Բոյդը ունի մեկ աղջիկ՝ Ավան, ով ծնվել է 2011 թվականի մարտին։ Ջորջն ամուսնացել է 2013 թվականի հունիսին։

## Վիճակագրություն
### Ակումբային

### Միջազգային

**Ընդհանուր՝ 2 խաղ / 0 գոլ, 0 հաղթանակ, 1 ոչ-ոքի, 1 պարտություն**

## Ձեռքբերումներ
### Ակումբային
** «Պիտերբորո Յունայթեդ»**
* Երկրորդ հորիզոնական՝
** Լիգա 2 **(1)** - 2007-08
** Լիգա 1 **(1)** - 2008-09
* Փլեյ-օֆֆի հաղթող՝
** Լիգա 1 **(1)** - 2010-11

** «Հալլ Սիթի»**
* Երկրորդ հորիզոնական՝
** Չեմպիոնշիպ **(1)** - 2012-13

### Անձնական
* ՊՖԱ-ի վարկածով առաջնության տարվա լավագույն թիմի խաղացող**(2)** - 2007-08, 2008-09

## Ծանոթագրություններ

## Արտաքին հղումներ
* 
* 
* Ֆուտբոլիստի էջը national-football-teams.com կայքում 
* Ֆուտբոլիստի էջը  ՖԱ «Բըռնլիի» պաշտոնական կայքում 

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիացի ֆուտբոլիստներ
Կատեգորիա:Բարնլիի ֆուտբոլիստներ
Կատեգորիա:Հալլ Սիթիի ֆուտբոլիստներ
Կատեգորիա:Նոթինգհեմ Ֆորեստի ֆուտբոլիստներ
Կատեգորիա:Շոտլանդացի ֆուտբոլիստներ
Կատեգորիա:Շոտլանդիայի հավաքականի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սթիվենիջի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ